Ni̱xi̱yo iin tia̱a ra̱ xi̱naní Nicodemo,
ra̱ kúú fariséo,
iin ra̱ kúchêe nu̱ú na̱ judío kúú‑ra̱.
Tá ñǔu ni̱xa̱ꞌa̱n ra̱ yóꞌo nu̱ú Jesús,
ra ka̱chi‑ra̱ saá xíꞌin‑Ña̱:
―Rabí,
xíni̱‑ntu̱,
ña̱ Ntióxi̱ ta̱chíñu yóꞌo̱ ná sána̱ꞌa̱‑ún nu̱ú‑ntu̱;
chi nii iin‑na̱ küvi kuu ña̱ xítúꞌun tá ku̱va ña̱ kúu‑ún,
átu Ntióxi̱ ná köo xíꞌin‑na̱.
Ra nta̱kuiin Jesús,
ka̱chi‑Ña̱ saá xíꞌin‑ra̱:
―Míí ña̱ nta̱a̱ ná ka̱ꞌa̱n‑i̱ xíꞌin‑ún,
ña̱ ntáa‑na̱ ná käku tuku küvi ntuu‑na̱ iin na̱ xáꞌntia Ntióxi̱ chiñu nu̱ú.
Ra nta̱ka̱túꞌun Nicodemo Ña̱,
káchi‑ra̱ saá:
―¿Na̱xa kuu iin‑na̱ kaku tuku‑na̱ tá xa̱ kúú‑na̱ na̱ chêe?
¿Á kuvi ki̱ꞌvi tuku‑na̱ ti̱xin nána‑na̱,
ra kaku tuku‑na̱?
Ra nta̱kuiin Jesús,
ka̱chi‑Ña̱ saá xíꞌin‑ra̱:
―Míí ña̱ nta̱a̱ ná ka̱ꞌa̱n‑i̱ xíꞌin‑ún,
ña̱ ntáa‑na̱ ná käku xíꞌin ti̱kuíi xíꞌin ná säkaku Ta̱chí I̱í Ntióxi̱ na̱,
küvi ntuu‑na̱ iin na̱ xáꞌntia Ntióxi̱ chiñu nu̱ú.
Na̱ káku ti̱xin na̱ yuví,
ña̱ kúú ikí ku̱ñu̱,
ikí ku̱ñu̱ kúú va‑na̱;
suu tá xa̱ sákaku Ta̱chí I̱í Ntióxi̱ ánima̱ iin‑na̱ ntúu‑na̱ kuénta Ta̱chí I̱í.
Ntäyǔꞌu ini‑ún,
ña̱ ka̱chi‑i̱ xíꞌin‑ún ña̱ ntútaꞌan kaku tuku‑ntó.
Ta̱chí,
xíka‑ña̱ ntáa nu̱ú kúni̱ mií‑ña̱,
ra xíni so̱ꞌo‑ún nîꞌi va̱xi‑ña̱;
suu xïni̱‑ún ntáa nu̱ú va̱xi‑ña̱ nii ntáa nu̱ú kua̱ꞌa̱n‑ña̱,
ra míí saá tu kúú xíꞌin ntiꞌi na̱ sákaku Ta̱chí I̱í Ntióxi̱.
Ra nta̱kuiin Nicodemo,
káchi‑ra̱ saá:
―¿Na̱xa kuvi kuu ña̱ yóꞌo?
Ra nta̱kuiin Jesús,
ka̱chi‑Ña̱ saá xíꞌin‑ra̱:
―Yóꞌo̱ kúú mástro nu̱ú na̱ ñuu‑yó Israel,
ra ¿xïni̱‑ún ña̱ yóꞌo?
Míí ña̱ nta̱a̱ ná ka̱ꞌa̱n‑i̱ xíꞌin‑ún,
káꞌa̱n‑ntu̱ xa̱ꞌá ña̱ xíni̱‑ntu̱,
ra ntákani‑ntu̱ xa̱ꞌá ña̱ xi̱ni‑ntu̱,
suu ntóꞌo̱ kökúni̱‑ntó kantíxa‑ntó ña̱ ntákani‑ntu̱.
Xa̱ꞌá ña̱ꞌa ña̱ íyo nu̱ú ñuꞌú yóꞌo va ni̱ka̱ꞌa̱n‑i̱ xíꞌin‑ntó,
ra kökántíxa‑ntó,
ra ¿na̱xa kuu‑ntó kantíxa‑ntó,
átu ná ka̱ꞌa̱n‑i̱ xa̱ꞌá ña̱ꞌa ña̱ íyo ñantiví xíꞌin‑ntó?
’Nii iin nta̱a̱‑na̱ tiä ntaa ñantiví,
chi iin míí túꞌun Ña̱ ntu̱u Ña̱ Yuví va kúú Ña̱ nu̱u ñantiví.
Ra tá ku̱va nta̱niꞌi Moisés ko̱ó ka̱a̱ nu̱ú itún yukú íchi ña̱ ná ntuva̱ꞌa na̱ yuví,
míí saá tu xíniñúꞌu ña̱ ná ntaniꞌi‑na̱ Ña̱ ntu̱u Ña̱ Yuví va,
ña̱ tá kúú ntiꞌi na̱ kúntiéé ini‑Ña̱ [ná ntïꞌi xa̱ꞌá‑na̱] chi ná ni̱ꞌí‑na̱ ña̱ kutiaku‑na̱ ntiꞌi saá tiémpo xíꞌin‑Ña̱.
Kua̱ꞌá nuni ku̱ꞌvi̱ ini Ntióxi̱ na̱ yúví yóꞌo
’Chi xa̱ꞌá ña̱ ku̱ꞌvi̱ nuni ini Ntióxi̱ na̱ yúví yóꞌo,
ña̱ ikán nta̱kua̱ꞌa‑Ña̱ iin míí túꞌun Se̱ꞌe‑Ña̱,
ña̱ tá kúú ntiꞌi na̱ kúntiéé ini‑Ña̱,
ná ntïꞌi xa̱ꞌá‑na̱,
chi ná ni̱ꞌí‑na̱ ña̱ kutiaku‑na̱ ntiꞌi saá tiémpo xíꞌin‑Ña̱.
Chi könítachíñu Ntióxi̱ Se̱ꞌe‑Ña̱ nu̱ú na̱ yúví yóꞌo ña̱ ná sántoꞌo‑Ña̱ ini‑na̱ xa̱ꞌá kua̱chi‑na̱,
chi ná sáka̱ku‑Ña̱‑na̱ xa̱ꞌá Se̱ꞌe‑Ña̱.
’Na̱ kúntiéé ini Se̱ꞌe Ntióxi̱,
käꞌa̱n ka Ntióxi̱ ña̱ ná ntoꞌo ini‑na̱ xa̱ꞌá kua̱chi‑na̱,
suu na̱ kökúntiéé ini‑Ña̱,
xa̱ ka̱chi‑Ña̱ ña̱ ntoꞌo ini‑na̱ xa̱ꞌá kua̱chi‑na̱,
chi köníkuntiéé ini‑na̱ iin míí túꞌun saá Se̱ꞌe Ntióxi̱.
Ra xa̱ꞌá ña̱ yóꞌo kúú ña̱ ka̱chi Ntióxi̱ ña̱ ná ntoꞌo ini na̱ yuví xa̱ꞌá kua̱chi‑na̱:
Ki̱xi Ña̱ kúú ña̱ yéꞌe̱ nu̱ú ña̱ yúví yóꞌo,
suu ku̱ni̱ chá ka na̱ yuví ña̱ naá nu̱ú ka ña̱ yéꞌe̱,
chi ña̱ väꞌa kúú ña̱ kúu‑na̱.
Chi tá kúú ntiꞌi na̱ kúu ña̱ väꞌa,
kúntasí‑na̱ ña̱ yéꞌe̱,
ra kökúni̱‑na̱ kuyachin‑na̱ nu̱ú‑ña̱ ña̱ ná ntätu̱vi ntiꞌi ña̱ väꞌa kúu‑na̱.
Suu na̱ kúu ña̱ ntǎku,
kúyachin‑na̱ nu̱ú ña̱ yéꞌe̱ ña̱ ná kuni iinka‑na̱ ña̱ ntiꞌi ña̱ kúu‑na̱ kúú ña̱ kúni̱ Ntióxi̱.